കരകയറാനാകാതെ സുഗന്ധവ്യഞ്ജന വ്യാപാരമേഖല കട്ടപ്പന: കോവിഡും ലോക്ഡൗണും സൃഷ്ടിച്ച കടുത്ത പ്രതിസന്ധിയില്നിന്ന് കരകയറാനാകാതെ ഹൈറേഞ്ചിലെ മലഞ്ചരക്ക് വ്യാപാരമേഖല. സുഗന്ധവ്യഞ്ജന, മലഞ്ചരക്ക് വ്യാപാരം മുഖ്യതൊഴിലായ 200ലധികം വ്യാപാരികളാണ് കട്ടപ്പനയില് മാത്രമുള്ളത്. അടച്ചിടല് തുടങ്ങിയതോടെ ഈ വ്യാപാര സ്ഥാപങ്ങളുമായി ബന്ധപ്പെട്ട് ഉപജീവനം നടത്തിയിരുന്ന കച്ചവടക്കാരും തൊഴിലാളികളും പട്ടിണിയിലായി. സുഗന്ധ വ്യഞ്ജനങ്ങളുടെ വിപണനകേന്ദ്രമായ കട്ടപ്പനയിലെത്തുന്ന എല്ലാ സഞ്ചാരികളുടെയും ആദ്യ മോഹം ഏലവും കുരുമുളകും ഗ്രാമ്ബൂവും കറുവപ്പട്ടയുമെല്ലാം വാങ്ങുകയാണ്. എന്നാല്, അഞ്ചുരുളിയിലും അയ്യപ്പന്കോവിലിലുമൊന്നും സഞ്ചാരികള് എത്താതായതോടെ വ്യാപാരം പൂര്ണമായി നിലച്ചു. വല്ലപ്പോഴും എത്തിനോക്കുന്ന നാട്ടുകാരും മീന്പിടിത്തക്കാരും മാത്രമാണ് ഇവിടെ ഇപ്പോള് അവശേഷിക്കുന്നത്. സഞ്ചാരികളുടെ ഒഴുക്ക് നിലച്ചപ്പോള് പട്ടിണിയിലായത് സഞ്ചരികളെ മാത്രം ആശ്രയിച്ച് വ്യാപാരം ചെയ്തിരുന്ന വഴിവാണിഭക്കാരും പെട്ടിക്കടക്കാരുമാണ്. അഞ്ചുരുളിയുമായി ബന്ധപ്പെട്ട് പ്രവര്ത്തിച്ചിരുന്ന റിസോര്ട്ടുകളും ഹോം സ്റ്റേകളും ആളൊഴിഞ്ഞ നിലയിലാണ്. ഏറെ സഞ്ചാരികളെ ആകര്ഷിച്ചിരുന്ന അയ്യപ്പന്കോവില് തൂക്കുപാലത്തില് ഇപ്പോള് നാട്ടുകാരെ മാത്രമേ കാണാനാകൂ. പ്രതിദിനം നൂറുകണക്കിന് സഞ്ചാരികള് എത്തിയിരുന്ന കല്യാണത്തണ്ടും വിജനമാണ്. ഇവിടവുമായി ബന്ധപ്പെട്ട് ഉപജീവനം നടത്തിയിരുന്ന കച്ചവടക്കാരും കാല്വരി മൗണ്ടിലെ റിസോര്ട്ടുകളം വന് പ്രതിസന്ധിയിലൂടെയാണ് കടന്നുപോകുന്നത്.